Río Baxoi

O río Baxoi ou Baixoi é un río galego que nace na serra de Queixeiro e desemboca na ría de Betanzos atravesando de leste a oeste os concellos coruñeses de Monfero, Vilarmaior e Miño. A súa cunca abrangue tamén terras de Andrade, no concello de Pontedeume. Ten unha lonxitude aproximada duns 21 km e recibe distintos nomes ao longo do seu percorrido.
miniatura|250px|Esteiro do río Baxoi.

Curso
Nace na serra de Queixeiro, no concello de Monfero, a unha altitude de 450 metros. No seu tramo alto recibe o nome de regato do Candedo por pasar polo lugar homónimo.

No seu curso medio, aproximadamente entre as altitudes de 300 e 50 metros, é coñecido como río Vilariño por bañar as terras do lugar do Vilariño. A maior parte deste tramo fai de fronteira natural entre os concellos de Monfero e Vilarmaior.

Desde que recibe pola dereita as augas do seu principal afluente, o río Anduriña, comeza a chamarse Baxoi ou Baixoi. Neste curso baixo é onde recibe a meirande parte dos seus afluentes. Amais do xa nomeado río Anduriña, recibe pola dereita o rego do Porto do Crego que baixa do coto de Allegue; o rego do Porto Vedro que nace en terras de Andrade; o rego da Prata que nace en Carantoña e, xa a poucos metros da desembocadura, o río Xarío que baixa do Vidreiro. Pola marxe esquerda recolle as augas do rego do Retorno e o regato dos Xordos que baixan de Vilarmaior; xa no esteiro conflúe o rego Grande que baixa de Bemantes.

Preto da súa desembocadura forma un esteiro coñecido como O Xuncal pola profusión de xuncos. A pesar da agresión sufrida pola construción do viaduto da AP-9 que a atravesa, posúe unha importante riqueza faunística e paisaxística. A liña do ferrocarril Betanzos-Ferrol tamén pasa polo xuncal.

Á esquerda da desembocadura, entre o xuncal e a ría de Betanzos, esténdese a praia Grande de Miño de orixe dunar.

Galería de imaxes

Véxase tamén
Ligazóns externas

Baxoi
Categoría:Miño
Categoría:Monfero
Categoría:Vilarmaior
Categoría:Pontedeume
Esteiro do Río Baxoi